Henrik Fisker frier til Volkswagen

Henrik Fisker vil bygge sin Fisker Ocean SUV oven på Volkswagens nye MEB-platform og hævder, at han allerede forhandler med tyskerne. Faktisk er prototypen, som han viste frem tidligere i år, allerede bygget på MEB-platformen.

Det afslørede Henrik Fisker under et investormøde, der er blevet afholdt i forbindelse med en udmelding om, at Fisker Inc. skal børsnoteres på New York Stock Exchange, NYSE.

Volkswagen introducerede sin Modular Electric Vehicle-platform, kaldet MEB, i 2018 i forbindelse med et storstilet strategiskifte til elektriske biler – et skifte der indtil videre er udmøntet i VW ID.3 modellen, der sættes til salg den 20. juli. ID.3 bliver den første MEB-baserede bil på markedet.

MEB-platformen vil blive brugt i elbiler fra VW Groups egne brands som Audi, Skoda og Seat, men VW har tidligere sagt, at de gerne vil sælge den til andre bilproducenter. Det har blandt andet lokket amerikanske Ford, der har planer om en europæisk elbil baseret på MEB.

Volkswagens MEB-platform bliver grundlag for adskillige elbiler – måske også Fisker Ocean.

Kort om MEB

MEB-platformen rummer en e-motor, der er blevet integreret i den bagerste aksel og et batteri, der er placeret langs bilens gulv. ID-bilernes aktionsradius kommer til at ligge på mellem 330 og 550 kilometer på en enkelt opladning. Et hurtigladersystem med 125 kW vil gøre det muligt at lade batteriet 80 procent op på bare 30 minutter.

Volkswagen bekræfter over for Tre Verge, at de har samarbejdet med Fisker Inc. om Fisker Ocean-bilen. Prototypen er bygget af det VW-ejede Italdesign, angiveligt som en test for at vise, hvor meget det kan lade sig gøre at differentiere designet på platformen.

Tyskerne understreger dog også, at der endnu ikke er truffet nogen endelig beslutning i forhold til at fortsætte samarbejdet med Henrik Fisker.

Et slide fra Fiskers præsentation (klik for større).

Fisker Ocean findes endnu kun som konceptbil. Bilen skal udelukkende sælges via en app, nemlig Fisker Flexee. Ocean kan købes, men tanken er, at kunderne i stedet skal lease den via appen. Prisen for leasing starter ved 379 dollars om måneden – omkring 2.500 kroner – og det er inklusive serviceaftale. Det bliver også gennem appen at man bestiller mekaniker, hvis noget går galt med bilen.

Ifølge Henrik Fisker skal Ocean lanceres worldwide. Den går i produktion i slutningen af 2021 og vil begynde at blive leveret til kunderne i første halvår af 2022. I første omgang sendes den kun på markedet i USA, men kort efter kommer den til Danmark og resten af Europa.

Henrik Fisker frier til Volkswagen